钦定古今图书集成/明伦汇编/官常典/第733卷 > 赵琏〈仆扬儿〉
## 钦定古今图书集成/明伦汇编/官常典/第733卷 > 赵琏〈仆扬儿〉

按《元史忠义传》：“琏字伯器，宏伟之孙也。至治元年，登
进士第，授嵩州判官，再调汴梁路祥符县尹，入为国
子助教，累迁湖广行省左右司郎中，除杭州路总管。
杭于东南为剧郡，地大民伙，长吏多不称其职。琏为
人强毅开敏，精力绝人，吏莫不服其明决而不敢欺。
浙右病于徭役，民充坊里正者皆破其家。朝廷令行”
省召八郡守集议便民之法，琏献议以属县坊正为
雇役，里正，用田赋以均之，民咸以为便。有盗诱其同
恶持刀出市，斫人以索金，市民乃户敛以予之，人无
敢言者。琏曰：“此不可长也。”遣卒掩捕之，尽戮诸市。逾
年，召拜吏部侍郎。杭人思之，刻其政绩于碑。历中书
左司郎中，除礼部尚书，寻迁户部，拜参议中书省事，
出为山北辽东道廉访使。是时，河南兵起，湖广、荆襄
皆陷，而两淮亦骚动。朝廷乃析河南地，立淮南江北
行省于扬州，以琏参知政事。琏方病水肿，即舆疾而
行。既至，分省镇淮安，又移镇真州。会张士诚为乱，突
起海滨，陷泰州。兴化行省遣兵讨之，不克，乃命高邮
知府李齐往招谕之，士诚因请降行省授以民职，且
乞从征讨以自效。遂移琏镇泰州。琏乃趣士诚治戈
船，趋濠、泗。士诚疑惮不肯发，又觇知琏无备，遂复反。
夜四鼓，纵火登城，琏力疾扪佩刀上马，与贼斗市衢。
贼围琏，邀至其船，琏诘之曰：“汝辈罪在不赦，今既宥
尔诛戮，又锡以名爵，朝廷何负于汝，乃既降复反耶？
汝弃信逆天，灭不旋踵。我执政大臣，岂为汝贼辈屈
乎！”即驰骑奋击贼，贼以槊撞琏坠地，欲舁登其舟，琏
瞋目大骂，遂死之。其仆扬儿以身蔽琏，亦俱死。及乱，
定州民收其尸归，殡于真州。事闻，赙钞三百锭，仍官
其子锜。